Вътев за храните: Предстоят проверки от крайната цена назад по веригата

„На 100% е изтеглена партидата млечна каша, в която беше открито олово“, заяви министърът на земеделието Кирил Вътев. По думите му са направени всички необходими проби, а концентрацията е в много минимално количество, което не застрашава здравето. Той добави:

„Задължително е такава партида да бъде унищожена и това е направено. Как точно се е стигнало до този случай нямам информация. Този резултат обаче е излязъл в две проби. Взети са още шест. Резултатите са известни – наличието на олово е в ниска концентрация.”

Земеделският министър подчерта, че скоро предстоят проверки, които ще тръгнат от крайната цена на храните по магазините назад по веригата.

„Всеки производител е длъжен да има права проследимост. Няма как някой да задължи търговците на дребно на какви цени да продават. Преработвателите са доста притиснати от изискването за по-ниски цени, които обаче в крайния пазар на рафта не са толкова ниски. Вероятно тук също има нужда да се приложат някои правила, които са популярни в Европа”, коментира Вътев пред „NOVA“. Според него трябва да се появят повече малки магазини, които да конкурират големите вериги. Той подчерта, че не би могло държавна институция да определи колко да бъде надценката на продуктите.

„Когато някой регулира цени по административен път, а не по пазарен, създава ефекта на пружината. Натискаш и натискаш, в момента в който я пуснеш, тя отскача”, предупреди той.

Материалът Вътев за храните: Предстоят проверки от крайната цена назад по веригата е публикуван за пръв път на Искра.бг.