Заради наднормено съдържание на олово: Спира се продажбата на партида млечна каша „Зърнин М“

Служители на Българската агенция по безопасност на храните /БАБХ/ са установили наднормено съдържание на олово в продукт млечна инстантна каша „Зърнин М“ с партиден номер L 063-11.05.24 и срок на годност до 11.05.2024 г. Тя е била произведена от предприятие за детски храни „Слънчо“ АД.

Във връзка с установеното в лабораторния анализ, Центърът за оценка на риска по хранителната верига /ЦОРХВ/ е изготвил становище, според което кашата не е опасна за здравето на кърмачетата, но в съчетание с вода и други фактори е възможно да доведе до повишаване на здравния риск.

На основание становището БАБХ е предприел мерки за спиране реализацията на продукта и изтеглянето на наличните количества от търговската мрежа.

С цел установяване източника на замърсяване са взети допълнителни проби от суровини и готови продукти.

Потребителите, закупили млечна инстантна каша „Зърнин М“ с партиден номер L 063-110524 и срок на годност 11.05.2024 г. могат да я върнат в търговския обект.

Проверките на Агенцията по случая продължават.

Материалът Заради наднормено съдържание на олово: Спира се продажбата на партида млечна каша „Зърнин М“ е публикуван за пръв път на Искра.бг.